Ministerul Educației a stabilit calendarul înscrierilor în învățământul primar, pentru anul școlar viitor, 2024-2025.
În perioada 11 aprilie-14 mai 2024 se depun/transmit cererile-tip de înscriere la unitatea de învățământ la care se solicită înscrierea copiilor. Ulterior, se vor organiza două etape de înscriere.
Prima etapă de înscriere va avea loc în perioada 14-29 mai, timp în care:
- între 14 mai și 17 mai se vor procesa cererile-tip de înscriere, cu ajutorul aplicației informatice, și se vor repartiza copiii la școala de circumscripție;
- între 20 mai și 27 mai se vor procesa, la nivelul unităților de învățământ, pe baza informațiilor din documentele de înscriere depuse/transmise de părinți/tutori legal instituiți/ reprezentanți legali, cererile prin care se solicită înscrierea la o altă unitate de învățământ decât la școala de circumscripție, pe locurile rămase libere;
- pe 28 mai va avea loc procesarea acelor cereri prin care s-a solicitat înscrierea la o altă unitate de învățământ decât la școala de circumscripție, dar nu au fost admise din lipsă de locuri, și prin care
s-a exprimat în această fază și opțiunea pentru înscrierea în școala de circumscripție; - pe 29 mai se vor afișa, în unitățile de învățământ și pe site-ul Inspectoratului Școlar Județean Bacău, candidații înmatriculați și numărului de locuri rămase libere.
A doua etapă de înscriere va avea loc în perioada 30 mai-21 iunie, timp în care vor fi repartizați copiii ce nu au fost înscriși, din lipsă de locuri, la unitățile de învățământ la care părinții și-au exprimat opțiunea. În această etapă, cererile de înscriere pot fi completate doar pentru unitățile de învățământ care mai au locuri libere, după încheierea primei etape, părinții completează maximum trei opțiuni, iar validarea cererilor se va face la unitatea de învățământ aflată pe prima poziție. Pe 21 iunie vor fi afișate listele finale ale copiilor înscriși în clasa pregătitoare.
Conform calendarului înscrierilor, în perioada 02-06 septembrie 2024, se vor soluționa de către Inspectoratul Școlar Județean Bacău și cererile depuse de părinții copiilor care nu au fost înscriși la nicio unitate de învățământ, în cele două etape.
În perioada înscrierilor și până la sfârșitul acestora, la nivelul Inspectoratului Școlar Județean Bacău este disponibil un număr telverde, unde părinții vor putea suna pentru a primi, gratuit, informațiile de care au nevoie pentru înscrierea copiilor. Acest număr de telefon este 0.800.816.234, disponibil în fiecare zi lucrătoare de luni până joi, între orele 8.00-16.30, și vineri, între 8.00-14.00.